Informacija apie 2013 m. liepos 3 d. posėdį
            2013 m. liepos 3 d. įvyko Komisijos posėdis, kuriame buvo svarstomi šie klausimai:

1. Giedriaus Kvedaravičiaus peticijos „Dėl Lietuvos Respublikos įstatymo dėl amnestijos akto priėmimo“ nagrinėjimas iš esmės.
2. Andriaus Vaičkos peticijos „Dėl Lietuvos Respublikos baudžiamojo kodekso 182 straipsnio 1 dalies pakeitimo“ nagrinėjimas iš esmės.

3. Dėl Kęstučio Vilkausko kreipimosi „Dėl Lietuvos Respublikos radioaktyviųjų atliekų tvarkymo įstatymo papildymo“.

4. Dėl Antano Algimanto Miškinio kreipimosi „Dėl Lietuvos Respublikos šilumos ūkio įstatymo“.
Pirmuoju klausimu buvo priimtas sprendimas atmesti Giedriaus Kvedaravičiaus peticijoje „Dėl Lietuvos Respublikos įstatymo dėl amnestijos akto priėmimo“ pateiktą pasiūlymą.

Komisija priėmė sprendimą atmesti peticijoje pateiktą pasiūlymą „priimti Lietuvos Respublikos įstatymą dėl amnestijos akto“, atsižvelgusi į Lietuvos Respublikos teisingumo ministerijos pateiktą nuomonę ir manydama, kad tokio įstatymo priėmimas iš esmės duotų tik trumpalaikį efektą, bet nespręstų esamų problemų, nes veiksmingiausia pakartotinio nusikalstamumo, o kartu ir nuteistųjų skaičiaus mažinimo priemonė yra efektyvi nuteistųjų socialinė reabilitacija ir probacijos procesas.
Antruoju klausimu buvo priimtas sprendimas atmesti Andriaus Vaičkos peticijoje „Dėl Lietuvos Respublikos baudžiamojo kodekso 182 straipsnio 1 dalies pakeitimo“  pateiktą pasiūlymą. 

Komisija priėmė sprendimą atmesti peticijoje pateiktą pasiūlymą „pakeisti Lietuvos Respublikos baudžiamojo kodekso 182 straipsnio 1 dalyje numatytas sankcijas iš laisvės atėmimo į didesnes baudas“, atsižvelgusi į Lietuvos Respublikos teisingumo ministerijos pateiktą nuomonę ir manydama, kad sukčiavimo atveju visada atsiranda padariniai, šios nusikalstamos veikos subjektyvioji pusė pasireiškia tyčine kaltės forma, todėl tikslinga Lietuvos Respublikos baudžiamojo kodekso (toliau – LR BK) 182 straipsnio 1 dalies sankcijoje turėti ir alternatyvią laisvės atėmimo bausmę. Be to, LR BK pakeitimai turėtų būti siūlomi sistemiškai, t. y., svarstant visus panašaus pobūdžio straipsnius, kuriuose reglamentuojamos atitinkamos nuostatos, o ne išskiriant vieną straipsnį iš bendro baudžiamojo įstatymo konteksto.
Trečiuoju klausimu buvo priimtas sprendimas Kęstučio Vilkausko kreipimąsi „Dėl Lietuvos Respublikos radioaktyviųjų atliekų tvarkymo įstatymo papildymo“ pripažinti peticija ir priimti ją nagrinėti.

Peticijoje pateiktas pasiūlymas papildyti Lietuvos Respublikos radioaktyviųjų atliekų tvarkymo įstatymo 7 straipsnio 2 dalį  nauju punktu, o 10 straipsnį – nauja dalimi.

Ketvirtuoju klausimu buvo nuspręsta, kad Antano Algimanto Miškinio kreipimasis „Dėl Lietuvos Respublikos šilumos ūkio įstatymo“ neatitinka Peticijų įstatymo nustatytų formos ir turinio reikalavimų – neaišku, kokie siūlymai ar reikalavimai, kurių tenkinimui reikėtų keisti ar papildyti Lietuvos Respublikos šilumos ūkio įstatymą, yra suformuluoti šiame kreipimesi. 

Atsižvelgusi į tai, Komisija nusprendė šio kreipimosi nenagrinėti Peticijų įstatymo nustatyta tvarka.

